અટલ આશ્રમના બટુકગીરી બાપુએ જણાવ્યું હતું કે, પારદ એટલે કે પારાના શિવલિંગનું ભારે મહાત્મ્ય આંકવામાં આવે છે. પારદ જ્યોતિલિંગના સ્પર્શ માત્રથી મોક્ષ પ્રાપ્તિ થતી હોવાનો ઉલ્લેખ શાસ્ત્રોમાં કરાયો છે. ગુરુઋણ અને કર્મભૂમિનું ઋણ ચૂકવવા અહીં અટલ આશ્રમમાં જનકલ્યાણ અર્થે ગુરુ મહાદેવ બાપુની પ્રેરણાથી 51 કિલોના પારદ શિવલિંગનું નિર્માણ કર્યુ હતું. જોકે, અનેક ભક્તોની મનોકામના સિદ્ધ થતાં 1 હજાર કિલોગ્રામના પારદ શિવલિંગના નિર્માણનો સંકલ્પ કરાયો હતો. ત્યાર બાદ ભક્તોના અદમ્ય ઉત્સાહ અને સહકારથી વિશાળ પારદ શિવલિંગનું નિર્માણ શક્ય બન્યું હતું. અહીં નાભી સાથે 2351 કિલોનું વિશાળ પારદ શિવલિંગ આવેલું છે. શિવની નાભી એટલે કે શિવલિંગની અંદરથી એક ૩ ઇંચનો પિત્તળનો પાઇપ અને નીચે એક નાની ઘંટડી લગાવી બોરિંગમાં ઊંડે ઉતારાયો છે.45 ફૂટ ઊંડે પાણીનો સ્પર્શ થાય એ રીતે તાંબાનો તાર ઉતારાયો છે. તેમાં પિત્તળની પાઇપનું વજન 600 કિલો છે. તે સાથે કુલ 2351 કિલોનું પારદ શિવલિંગ સ્થાપિત કરાયું છે.